Szentendre Város Önkormányzata Képviselő-testületének 2/2025. (II. 4.) önkormányzati rendelete
a helyi adókról szóló 22/2024. (XI. 26.) önkormányzati rendelet módosításáról
[1] Szentendre Város Önkormányzat Képviselő-testülete a helyi adókról szóló 1990. évi C. törvény szabályaira figyelemmel, az adótárgy vagyoni értéke és az éves adóteher jelentős aránytalanságának megszüntetése és ezáltal az adóalanyok terheinek csökkentése érdekében, a telekadó alól mentes adótárgyak körét tovább bővíti.
[2] Szentendre Város Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország Alaptörvénye 32. cikk (1) bekezdés h) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:
1. §
(1) A helyi adókról szóló 22/2024. (XI. 26.) önkormányzati rendelet 4. § (1) bekezdése helyébe a következő rendelkezés lép:
„(1) A magánszemély vagy egyéni vállalkozó adóalanyt a tulajdonában lévő belterületi telke után a 3. § (2) bekezdés a) pontjában megállapított adóból évente 50 %-os kedvezmény illeti meg.”
(2) A helyi adókról szóló 22/2024. (XI. 26.) önkormányzati rendelet 4. §-a a következő (5) és (6) bekezdéssel egészül ki:
„(5) Mentes a telekadó alól a hatályos helyi építési szabályzatban erdőterület övezetbe sorolt telekrész.
(6) Mentes a telekadó alól az ingatlan-nyilvántartásban az alábbi megnevezéssel feltüntetett és a természetben is közforgalom számára megnyitott telek:
a)	kivett, saját használatú út
b)	kivett, közforgalom elől el nem zárt magánút
c)	kivett, közforgalom számára megnyitott magánút, vagy
d)	kivett, út.”
2. §
A helyi adókról szóló 22/2024. (XI. 26.) önkormányzati rendelet 6. alcíme a következő 14. §-sal egészül ki:
„14. §
E rendeletnek a helyi adókról szóló 22/2024. (XI. 26.) önkormányzati rendelet módosításáról szóló 2/2025. (II.4.) önkormányzati rendelettel módosított 4. § (1), (5) és (6) bekezdését 2025. január 1. napjától kell alkalmazni.”
3. §
Ez a rendelet a kihirdetését követő napon lép hatályba.

Szentendre, 2025. január 30.


	 Fülöp Zsolt						  	dr. Ignácz Dávid
	 polgármester								jegyző



Záradék:
A rendelet 2025. február 4-én került kihirdetésre.


dr. Ignácz Dávid
jegyző

